Optimalizované hnacie sústavy, aerodynamika a technické parametre, ktoré sa postarajú o špičkovú efektívnosť

**Nákladné vozidlá DAF novej generácie: všetko pre úspech zákazníkov**

**V rámci svojej filozofie efektívnej prepravy predstavuje spoločnosť DAF celý balík inovácií pre modely radu DAF novej generácie, ktorého cieľom je zaistiť úspech zákazníkov. Optimalizácie hnacích sústav a aerodynamiky prinášajú zlepšenie spotreby paliva až o 3 %, a to nad rámec 10 % úspory dosahovanej modelmi DAF novej generácie. Ide teda o nový štandard v odvetví. Ešte bohatšia výbava a nový systém správy vozového parku PACCAR Connect ponúkajú ďalšie možnosti zlepšenia prevádzkovej efektívnosti. Ďalšia kapitola novej generácie modelov DAF je tu a môžete si ich objednať hneď teraz.**

* Sila efektívnosti
	+ Optimalizácie motorov PACCAR MX-11 a MX-13
		- Nové časovanie ventilov (Miller), čerpadlo chladiacej kvapaliny a vzduchový kompresor
		- Optimalizovaný systém turba a EGR
		- Pripravené na bionaftu FAME B100
	+ Inovácie zadnej nápravy
		- Nový pastorok na zvýšenie pevnosti a odolnosti
		- Nová úroveň zníženia otáčok motora
	+ Medzinápravové spojlery sú odteraz dostupné aj pre modely ťahačov Lowdeck
	+ Ešte bohatšia štandardná výbava na dosiahnutie maximálnej efektívnosti
		- Systém DAF Digital Vision
		- Prediktívny tempomat
		- Kompletný balík Aero
		- Pneumatiky s nízkym valivým odporom
	+ 10-ročné predplatné PACCAR Connect
* Sila bezpečnosti
	+ Celý sortiment pokročilých asistenčných systémov pre vodiča ako štandard
		- Pokročilý systém núdzového brzdenia
		- Zvýšená ochrana zraniteľných účastníkov cestnej premávky
		- Záznam údajov udalostí
		- Asistent odbočenia a otáčania DAF
* Sila pohodlia
	+ Ešte nižšie hladiny hluku vďaka novej úrovni zníženia otáčok motora
	+ Nové štandardy v jazdných vlastnostiach
	+ Nová aplikácia Truck Navigation a navigácia pripojeného nákladného vozidla

Spoločnosť DAF v roku 2021 predstavila špičkové vozidlá modelov XF, XG a XG+ novej generácie na diaľkovú a ťažkú nákladnú dopravu a následne v roku 2022 všestrannú sériu XD na regionálne a profesionálne využitie. Všetky vozidlá DAF novej generácie sú vyvinuté podľa nových predpisov EÚ upravujúcich hmotnosti a rozmery, vďaka čomu majú najlepšiu aerodynamiku a spotrebu paliva vo svojej triede a nízke emisie CO2. Súčasťou nového dizajnu sú veľké okná a nízko položené spodné hrany okien a v kombinácii s digitálnymi kamerami prispievajú k bezkonkurenčnému priamemu výhľadu, a teda aj k bezpečnosti. Vďaka skvelej priestrannosti, vyhotoveniu, povrchovej úprave, kvalite a jazdným vlastnostiam sú nákladné vozidlá DAF novej generácie aj preferovanou voľbou vodičov.

Vďaka novým štandardom z hľadiska efektívnosti, bezpečnosti a pohodlia boli nákladné vozidlá DAF XD, XF, XG a XG+ novej generácie v rokoch 2022 a 2023 zvolené za „Medzinárodné nákladné vozidlo roka“. Získali aj ďalšie prestížne ocenenia od popredných dopravných publikácií a organizácií po celej Európe.

Vďaka širokej škále inovácií sú najlepšie nákladné vozidlá na trhu odteraz ešte lepšie pre dopravcu aj vodiča. Predstavujú ďalšiu kapitolu novej generácie modelov DAF, ktoré si môžete objednať už teraz.

**Sila efektívnosti**

Všetky nákladné vozidlá DAF novej generácie majú dokonalú aerodynamiku, vysokoúčinné motory PACCAR MX-11 a MX-13 (s výkonom od 270 kW/370 k do 390 kW/530 k) a celý rad pokročilých asistenčných systémov pre vodiča, vďaka čomu dosahujú pôsobivé zlepšenie spotreby paliva až o 10 %. Okrem toho je teraz možné dosiahnuť zlepšenie o ďalšie 3 % vďaka vylepšeniam hnacích sústav a aerodynamiky.

Viaceré modely DAF novej generácie spĺňajú požiadavky Maut triedy 3, čo môže viesť k úspore na nemeckej cestnej dani vo výške tisícov eur ročne.

Optimalizovaná efektívnosť hnacej sústavy modelov DAF XD, XF, XG a XG+ sa dosahuje prostredníctvom nového časovania ventilov motora podľa Millerovho princípu. Okrem toho majú vozidlá čerpadlo chladiacej kvapaliny s dvojitým pohonom, ktoré je pri nízkej úrovni chladenia poháňané elektricky a v prípade potreby vysokého chladiaceho výkonu poháňané remeňom. Na dosiahnutie najvyššej efektívnosti je namontovaný dvojvalcový vzduchový kompresor so spojkou. Systémy turba a EGR boli upravené tak, aby bez problémov fungovali s novým časovaním ventilov. Vynikajúcu efektívnosť, spoľahlivosť a odolnosť podporujú aj nové vstrekovače paliva.

Inovácie nápravy

Spoločnosť DAF zavádza aj viaceré inovácie svojho populárneho programu zadnej nápravy SR1344. Nová konštrukcia pastorka ponúka zvýšenú pevnosť a odolnosť a takisto umožňuje použitie pri najvyššom výkone motora PACCAR MX-13 na úrovni 390 kW/530 k. Vďaka tomu môžu všetky motory PACCAR MX optimálne profitovať z filozofie znižovania otáčok motorov spoločnosti DAF.

Nová stratégia radenia prevodovky a nové optimalizácie motora umožňujú použiť prevodový pomer zadnej nápravy 2,05:1 v kombinácii s najpopulárnejším rozmerom pneumatík 315/70R22.5 na dosiahnutie najlepšej palivovej efektívnosti všetkých motorov ťahačov s pohonom 4 x 2. Pri jazde rýchlosťou 85 km/h sa počet otáčok za minútu zníži o 7 % (950 namiesto 1030).

Okrem toho bol program nápravy SR1344 doplnený o prevodový pomer nápravy 2,64:1 s brúsenou konštrukciou prevodov na dosiahnutie najvyššej účinnosti.

Na optimalizáciu efektívnosti modelov DAF novej generácie sa kamerový systém DAF Digital Vision (nahrádzajúci bežné zrkadlá), prediktívny tempomat a pneumatiky s nízkym odporom stávajú štandardom na verziách s pohonom 4 x 2 a 6 x 2\* a ponúkajú zlepšenie spotreby paliva o ďalších 6 %. Pre zákazníkov, ktorí si tieto funkcie predtým neobjednali, bude zlepšenie celkovej spotreby paliva a emisií CO2 až 9 %. V každodennej praxi môže byť zlepšenie palivovej efektívnosti ešte väčšie, pretože štandardom je aj aerodynamický balík.

PACCAR Connect na 10 rokov

Všetky nákladné vozidlá DAF novej generácie sa dodávajú s 10-ročným predplatným služby PACCAR Connect. Táto nová online platforma na správu vozového parku poskytuje v reálnom čase informácie o výkonnosti celého vozového parku, jednotlivých vozidiel aj vodičov, čím prepravcom pomáha optimalizovať efektívnosť a zisky. Platforma tiež umožňuje efektívne aktualizácie vozidiel cez internet.

Veľkou výhodou služby PACCAR Connect je jednoduchá integrácia s existujúcimi logistickými aplikáciami tzv. „tretích strán“, čo znamená nový štandard v systémoch riadenia vozového parku. To uľahčuje monitorovanie všetkých logistických procesov z jedného zariadenia, čo zvyšuje komfort vodiča. Na dosiahnutie maximálnej efektívnosti využíva systém PACCAR Connect aj „geofencing“, ktorý upozorní domácu základňu alebo cieľové miesto vždy, keď sa nákladné vozidlo blíži k miestu dodania.

Bionafta FAME B100

S cieľom ešte viac podporiť úspech zákazníkov budú od začiatku roku 2025 k dispozícii aj verzie motora PACCAR MX, ktoré budú jazdiť na bionaftu FAME B100. Pre ťahače Lowdeck sú už teraz dostupné medzinápravové spojlery, ktoré ponúkajú ďalšie možnosti zvýšenia efektívnosti vozidla.

**Sila bezpečnosti**

Nákladné vozidlá DAF novej generácie nastavujú štandard, pokiaľ ide o priamy a nepriamy výhľad, okrem iného vďaka nízko položeným spodným hranám okien, oknu s výhľadom na obrubník a sofistikovaným digitálnym kamerám. Mimoriadne pevná konštrukcia kabíny, patentovaný systém posunutia kabíny a systém kontrolovaného posunutia riadenia zabezpečujú, že modely XD, XF, XG a XG+ sú špičkou aj z hľadiska pasívnej bezpečnosti. Prvotriednu aktívnu bezpečnosť podporuje celá škála pokročilých asistenčných systémov vodiča (ADAS), ktoré sú dodávané z výroby.

**Advanced Emergency Braking System** (AEBS) najnovšej generácie je vybavený radarovými snímačmi (2 s dlhým a 1 s krátkym dosahom) a kamerou, ktoré zabezpečujú plne autonómne núdzové brzdenie a pomáhajú tak zabrániť kolízii so zraniteľnými účastníkmi cestnej premávky pred vozidlom. Ďalší radar sa stará o novú funkciu **Drive-off Assist**, ktorá rozpozná zraniteľných účastníkov cestnej premávky v blízkosti vozidla pri státí alebo rozjazde a upozorní na nich vodiča.
Funkcia **Event Data Recorder** zaznamenáva snímky a údaje pri aktivácii výstrahy brzdenia AEBS a **DAF Side & Turn Assist** varuje v prípade, že sa v mŕtvom uhle vozidla až po zadnú časť prívesu nachádzajú chodci, cyklisti alebo vozidlá.

Okrem toho je každé vozidlo DAF novej generácie vybavené funkciou **Speed Limit Recognition**, ktorá informuje vodiča o aktuálnych rýchlostných obmedzeniach a upozorňuje na prípadné prekročenie rýchlosti, zatiaľ čo **Lane Departure Warning System** pomáha predchádzať nebezpečným situáciám tým, že upozorňuje na potenciálne neúmyselné zmeny jazdného pruhu.

Nová kamera **Rear View Camera** zobrazuje na displeji v kabíne, čo sa deje v zadnej časti nákladného vozidla. **High Beam Assist** (voliteľný) automaticky vypne diaľkové svetlá, keď sa oproti alebo v smere jazdy priblížia iné vozidlá. **Emergency Stop Signal,** funkcia používaná aj v predchádzajúcich nákladných vozidlách DAF, upozorní ostatných účastníkov cestnej premávky blikajúcimi výstražnými svetlami, keď nákladné vozidlo výrazne spomalí.

Okrem toho sú štandardom nové funkcie na ďalšie zvýšenie bezpečnosti vodiča. Nová funkcia **DAF Drowsiness Detection** vyhodnocuje pozornosť vodiča a upozorní ho na potrebu prestávky. K dispozícii je aj príprava pre funkciu **Alcohol Interlock**, aby sa uľahčila inštalácia zariadenia, ktoré zabezpečí negatívny výsledok testu na alkohol pred spustením motora.

**Sila pohodlia**

Vodiči na modeloch DAF XD, XF, XG a XG+ novej generácie oceňujú bezkonkurenčné pohodlie počas jazdy, odpočinku aj spánku.

Výsledkom nových vylepšení hnacej sústavy sú ešte nižšie hladiny hluku pri stálych rýchlostiach, keďže funguje pri ešte nižších otáčkach. Optimalizácie motora v kombinácii s novou stratégiou radenia prevodovky prispievajú k lepším jazdným vlastnostiam vďaka ešte plynulejšiemu radeniu.

Nová online platforma na správu vozového parku PACCAR Connect je vybavená navigáciou pripojeného nákladného vozidla a umožňuje tak odoslanie úplného plánovania trasy z domácej základne priamo na sekundárnu obrazovku vo vozidle pre maximálne pohodlie vodiča. Ďalšou funkciou sú možnosti určenia trasy na prvom a poslednom úseku, ktoré zvyšujú efektívnosť vozidla aj komfort vodiča.

*V krátkosti sa dá povedať, že najlepšie nákladné vozidlá na trhu sú teraz ešte lepšie. Ešte viac sa tak posilnila vedúca pozícia modelov DAF XD, XF, XG a XG+ vo svojom odvetví, pokiaľ ide o prevádzkovú efektívnosť, bezpečnosť a pohodlie vodiča na podporu úspechu zákazníkov.*

**DAF Trucks N.V.** – dcérska spoločnosť globálnej technologickej spoločnosti PACCAR Inc, ktorá navrhuje a vyrába ľahké, stredne ťažké a ťažké nákladné vozidlá. Spoločnosť DAF dodáva kompletný sortiment ťahačov a profesionálnych nákladných vozidiel a dokáže zabezpečiť optimálne vozidlo pre každý druh prepravy. DAF je aj lídrom v poskytovaní služieb, medzi ktoré patria servisné zmluvy MultiSupport, finančné služby od spoločnosti PACCAR Financial a doručovanie prvotriednych dielov od spoločnosti PACCAR Parts.

Hannover, 16. septembra 2024

***Poznámka len pre redaktorov***

Ďalšie informácie:

DAF Trucks N.V.

Corporate Communication Department

Rutger Kerstiens, +31 40 214 2874

[www.daf.com](http://www.daf.com)

*\* V závislosti od trhu a použitia*